ET Euroopa Liidu Teataja C 219/98

Selgitav märkus

2012. aasta Euroopa poolaasta raames nõukogu poolt liikmesriikidele esitatavate soovituste saatedokument

2012/C 219/29

Nõukogu määruse (EÜ) nr 1466/97 (eelarveseisundi järelevalve ning majanduspoliitika järelevalve ja kooskõlastamise tõhustamise kohta) (1) (mis on osa majandusdialoogi käsitlevast jaost) artikli 2ab lõikes 2 sätestatakse, et „nõukogult oodatakse reeglina komisjoni soovituste ja ettepanekute järgimist või oma seisukoha avalikku selgitamist”.

Seoses kõnealuse „järgi-või-selgita-eeskirjaga” esitab nõukogu käesolevaga järgmised selgitused liikmesriikidele esitatavaid riigipõhiseid soovitusi 2012. aasta Euroopa poolaasta raames käsitlevatesse komisjoni soovitustesse tehtud heakskiidetud muudatuste kohta, millega komisjon ei ole nõus.

Nõukogu on samuti heaks kiitnud mitmed soovitustes tehtavad täiendused ning faktilised või tehnilised muudatused, mille tegemist komisjon täielikult toetab (2) (3).

BELGIA

RIIGIPÕHINE SOOVITUS nr 5

Kokkulepitud tekst

Nihutada maksukoormus olulisel määral tööjõumaksudelt majanduskasvu vähem moonutavate maksustamisvormide, sealhulgas näiteks keskkonnamaksude suunas. Jätkata juba alustatud reforme töötushüvitiste süsteemis, et vähendada mittetöötamise stiimuleid ja tugevdada keskendumist tööhõive toetamise ja tööturule kaasamise poliitikale vanemate töötajate ja haavatavate rühmade, eelkõige sisserändaja taustaga inimeste puhul. Kasutada kavandatavat edasist tööturuga seotud pädevuse regionaliseerimist ära selleks, et edendada piirkondadevahelist töötajate liikuvust ja tugevdada hariduse, pidevõppe, kutsekoolituse ja tööhõivepoliitika ühtsust. Laiendada praegusi tööturule kaasamiseks tehtavaid jõupingutusi kõikidele vanuserühmadele.

Selgitus

Nõukogu jõudis kokkuleppele, et Belgias on tööjõus osalemise määra põhiprobleemiks sisserändajate ja vanemate inimeste tööhõive madal määr. Mõlemad probleemid vajavad käsitlemist. Nii tööhõivekomitee koostatud mitmepoolse järelevalve analüüsid kui ka kõnealuse komitee tööhõive olukorra jälgimise vahend kinnitavad, et tõhusa aktiivse tööturupoliitika tagamisel on peamiseks väljakutseks keskendumine vanematele töötajatele.

RIIGIPÕHINE SOOVITUS nr 6

Kokkulepitud tekst

Jätkata konkurentsi tugevdamist jaemüügisektoris, vähendades tõkkeid ja tegevuspiiranguid. Võtta meetmeid, et suurendada konkurentsi võrgutööstustes , vaadates läbi reguleerivad piirangud ja tugevdades ametiasutuste töökorraldust riigiabi eeskirjade täitmise tõhusaks tagamiseks.

Selgitus

Nõukogu leidis, et kõigi võrgutööstuste loetlemine soovituses ei anna positiivset tulemust.

RIIGIPÕHINE SOOVITUS nr 7

Kokkulepitud tekst

Võtta täiendavaid meetmeid, et edendada kasvuhoonegaaside heitkoguste vähendamise eesmärkide saavutamist ELi heitkogustega kauplemise süsteemi mitte kuuluvates sektorites, eelkõige tagades, et transpordisektor annab selle eesmärgi saavutamisse märkimisväärse panuse.

Selgitus

Nõukogu pidas asjakohaseks tunnistada, et kasvuhoonegaaside heitkoguste vähendamiseks on juba meetmeid võetud. Võttes arvesse, et lühiajaliselt on mõju keeruline mõõta ja edusammud tunduvad olevat piiratud, lepiti kokku, et rõhutatakse vajadust võtta täiendavaid meetmeid edusammude suurendamiseks.

BULGAARIA

RIIGIPÕHINE SOOVITUS nr 2

Kokkulepitud tekst

Võtta täiendavaid meetmeid, et vähendada ohte jätkusuutlikkusele ja parandada pensionisüsteemi asjakohasust, kehtestades ühesuguse ametliku pensioniea meestele ja naistele, kes on teinud pensionimakseid kogu teenistusaja jooksul. Karmistada invaliidsuspensioni määramise kontrollimist ja kriteeriume.

Selgitus

Nõukogu pidas asjakohaseks tunnistada, et ennetähtaegselt pensionile jäämise piiramiseks on tehtud märkimisväärseid edusamme.

HISPAANIA

RIIGIPÕHINE SOOVITUS nr 7

Kokkulepitud tekst:

Parandada haavatavate rühmade tööalast konkurentsivõimet koostoimes lastehoiu- ja peretoetusteenuste tulemusliku osutamisega, mille eesmärgiks on parandada vaesuse ja/või sotsiaalse tõrjutuse ohus olevate inimeste olukorda ning seeläbi saavutada laste heaolu.

Selgitus

Nõukogu leppis kokku, et muudab käesolevat soovitust ja suurendab rõhuasetust meetmetele, mida võetakse töötajate tööalase konkurentsivõime tugevdamiseks, mis on kõige sobivam moodus vaesuse ja sotsiaalse tõrjutuse vastu võitlemiseks, ning et koolitusele ja tööhõivele juurdepääsu edendamine täiskasvanutele on konkreetsem moodus laste olukorra parandamiseks.

ITAALIA

RIIGIPÕHINE SOOVITUS nr 4

Kokkulepitud tekst

Võtta prioriteedina vastu tööturu reform, et vähendada tööturu killustatust ja kehtestada ühtne töötushüvitiste süsteem. Võtta lisameetmeid, et luua stiimuleid naiste osalemiseks tööturul, eelkõige pakkudes lastehoiuteenuseid ja eakate inimeste hoolekande teenuseid. Jälgida ja vajaduse korral parandada uue palgakujundamise raamistiku rakendamist, et aidata kaasa palkade kasvu ja tootlikkuse ühtlustumisele nii sektori kui ka ettevõtete tasandil.

Selgitus

Nõukogu leppis kokku, et praegu tuleks keskenduda uute korralduste elluviimisele ja järelevalvele. Kui tulemused ei ole piisavad, tuleb palgakujundamise raamistikku siiski täiendavalt muuta. Seda sõnumit toetas ka tööhõivekomitee ja majanduspoliitika komitee poolt palkade küsimuses teostatud mitmepoolne järelevalve, milles märgiti, et Itaalias peaks tähelepanu keskmes olema kõnealuse reformi rakendamine ja järelevalve.

LÄTI

RIIGIPÕHINE SOOVITUS nr 5

Kokkulepitud tekst

Suurendada täiendavalt energiatõhusust, rakendades meetmeid ja pakkudes stiimuleid energiakulude vähendamiseks ning tarbimise suunamiseks energiatõhusatesse toodetesse, sealhulgas transpordivahenditesse, hoonetesse ja küttesüsteemidesse. Edendada konkurentsi peamistes energiavõrkudes ja parandada ühenduvust ELi energiavõrkudega.

Selgitus

Nõukogu leppis kokku, et välja jäetakse loetelu konkurentsi edendamist vajavatest konkreetsetest energiavõrkudest, kuna kolmes sektoris on olukord üsnagi erinev ja neid ei saa võrdselt käsitleda.

Läti gaasituru liberaliseerimise ees on jätkuvalt tõkkeid, mistõttu on tehtud erand kolmandast energiapaketist. Seetõttu ei saa konkurentsiküsimust tõsiselt arutada enne asjakohase turuanalüüsi tegemist. Elektrienergiaturg on võrdlemisi hästi arenenud ja toimib kooskõlas kolmanda energiapaketi nõuetega. Läti soojusenergia sektor vajab oma eriolukorrast (kaugküte) tulenevalt aga märkimisväärseid investeeringuid ning seetõttu on soojusenergia sektoris kavas konkurents tekitada üksnes nendes piirkondades, kus see on majanduslikult põhjendatud ja võimalik.

POOLA

RIIGIPÕHINE SOOVITUS nr 4

Kokkulepitud tekst

Suurendada jõupingutusi, et elavdada naiste tööturul osalemist ning suurendada laste nii varases lastehoius kui ka koolieelses hariduses osalemist, tagades stabiilse rahastamise ja investeeringud avaliku sektori taristusse, kvalifitseeritud töötajate ettevalmistamise ja taskukohase juurdepääsu. Võidelda ennetähtaegselt pensionilemineku väljakujunenud tavaga, et tõsta tööturult väljumise iga. Kaotada järk-järgult kaevurite eripensionisüsteem, et integreerida nad üldsüsteemi. Võtta ambitsioonikamaid alalisi meetmeid põllumajandustootjate sotsiaalkindlustusfondi (KRUS) reformimiseks, et võtta paremini arvesse üksikisikute sissetulekuid.

Selgitus

Nõukogu otsustas jätta välja viite kaevandamisettevõtete kõigi töötajate „täielikule” integreerimisele üldsüsteemi, kuna seda võidaks valesti tõlgendada ning sellega ei võetaks arvesse paljude spetsiifilise iseloomuga tööga või eritingimustes töötavate kaevurite eriolukorda, näiteks selliste kaevurite puhul, kes töötavad püsivalt maa all ja on otseselt seotud kaevandamisega.

Valitsuse kavatsus on integreerida kaevurid üldisesse pensionisüsteemi, st kapitalipõhisesse süsteemi. Väga piiratud arvu kaevurite suhtes kohaldatakse siiski eriõigusi ja pensioniga seonduvaid privileege, mis võimaldab neil pensionile jääda enne (seadusega määratletud) ametlikku pensioniiga; näiteks spetsiifilise iseloomuga tööga või eritingimustes töötavad kaevurid. Nende kaevurite kutseala, kes töötavad püsivalt maa all ja on otseselt seotud kaevandamisega, kuulub raskete ja ohtlike kutsealade rühma ning neil on õigus teatud väljateenitud aastate pensionile enne seadusjärgse pensioniea saavutamist. Tööturukaitse keskinstituut teeb koostöös sotsiaalkindlustusfondiga intensiivselt tööd, et täpselt määratleda need maa all teostatavad kutsealad, mis annavad õiguse väljateenitud aastate pensionile. Kui kõnealused kaevurid saavutavad seadusjärgse pensioniea, koheldakse neid samal viisil teiste töötajatega.

SOOME

RIIGIPÕHINE SOOVITUS nr 3

Kokkulepitud tekst

Rakendada olemasolevaid meetmeid noorte ja pikaajaliste töötute tööturupositsiooni parandamiseks, keskendudes eriti oskuste arendamisele. Võtta täiendavaid meetmeid eakamate töötajate tööhõivemäära suurendamiseks, sealhulgas vähendades ennetähtaegselt pensionile jäämise võimalusi. Võtta meetmeid tegeliku pensioniea tõstmiseks, võttes arvesse kõrgemat eeldatavat eluiga.

Selgitus

Nõukogu märkis, et olemas on alternatiivsed moodused selle tagamiseks, et tegelik pensioniiga areneks vastavalt eeldatavale elueale ning et see saavutatakse kas seadusjärgse pensioniea suurendamise või pensionihüvitiste taseme kohandamise abil. Seetõttu lepiti kokku soovituse kohandamises, et kajastada asjaolu, et Soome on valinud teise võimaluse.

ROOTSI

RIIGIPÕHINE SOOVITUS nr 3

Kokkulepitud tekst

Võtta täiendavaid meetmeid noorte ja haavatavate rühmade tööturul osalemise suurendamiseks, näiteks parandades tõhusate aktiivse tööturu meetmete, tõhusust, hõlbustades liikumist töölt kooli, edendades haavatavate rühmade järele nõudluse suurendamise poliitikat ning parandades tööturu toimimist. . Vaadata läbi restoranide ja toitlustusteenuste praeguse käibemaksuvähenduse tõhusus töökohtade loomise toetamisel.

Selgitus

Nõukogu leppis kokku, et kohandab teksti nii, et see kajastaks paremini Rootsi tööturu tegelikke väljakutseid, st parandada aktiivse tööturupoliitika tulemuslikkust, üleminekut koolist tööle ja valitsuspoliitikaid, millega suurendatakse haavatavate rühmade osas tööturul esinevat nõudlust.

Lisaks tunnistas nõukogu, et Rootsil on detsentraliseeritud palgaläbirääkimiste raamistik, palgaläbirääkimiste eest vastutavad tööturu osapooled ning et valitsuse sekkumine kõnealusesse protsessi ei oleks kooskõlas riikliku palgakujundussüsteemiga. Seetõttu peeti sobimatuks viidet „palkade suurema paindlikkuse toetamisele”.

ÜHENDKUNINGRIIK

RIIGIPÕHINE SOOVITUS nr 3

Kokkulepitud tekst

Jätkata noorte inimeste tööalase konkurentsivõime parandamist, eelkõige nende noorte, kes ei tööta ega omanda haridust või kutset, sealhulgas Youth Contracti kava abil. Tagada, et praktikakavasid kasutab rohkem noori inimesi, need keskenduvad piisavalt kõrgetasemelistele oskustele ning neisse on kaasatud rohkem väikeseid ja keskmise suurusega ettevõtjaid. Võtta meetmeid, et vähendada väga kehvade põhioskustega 18–24-aastaste noorte suurt osakaalu.

Selgitus

Tööhõive olukorra jälgimise vahendi raames tehtud varakult haridussüsteemist lahkumist käsitlev töö hõlmab vanuserühma 18–24 eluaastat. See erineb komisjoni esitatud riigipõhise soovituse tekstist, kus võrdlusaluseks on „koolist lahkuvad noored”. Samuti tehti tööhõivekomitee mitmepoolne analüüs 2011. aasta riigipõhise soovituse kohta noorte töötuse alusel. See erineb jällegi märkimisväärselt „koolist lahkuvatest noortest”.

(1) EÜT L 209, 2.8.1997, lk 1.

(2) Liikmesriigid, kelle osas muudatusi ei ole tehtud või on need tehtud kokkuleppel komisjoniga: CZ, DK, DE, EE, IE, EL, FR, CY, LT, LU, HU, MT, NL, AT, PT, RO, SI, SK, euroala.

(3) Muudetud tekst on esitatud kaldkirjas.